## El Consell denuncia que el pla contra inundacions del Govern central ignora les mesures i actuacions clau per a la seguretat ciutadana

*** Els consellers d’Agricultura i Medi Ambient lamenten que el projecte no preveu un sistema d’alerta primerenca a la població ni la construcció de les preses necessàries
* El pla es limita a intervencions puntuals de reparació i no té una solució integral de caràcter estructural, tant per a la zona afectada per la dana com per al conjunt de la Comunitat Valenciana**

El Consell denuncia que el pla contra inundacions del Govern d’Espanya ignora mesures fonamentals que garantirien la seguretat de la ciutadania en zones especialment vulnerables.

El conseller d’Agricultura, Aigua, Ramaderia i Pesca, Miguel Barrachina, i el conseller de Medi Ambient, Infraestructures i Territori, Vicente Martínez Mus, han denunciat que “el pla contra inundacions presentat fa un mes pel Govern d’Espanya no preveu mesures d’alerta a la població ni la construcció de les preses necessàries”.

Així ho han expressat els consellers després de la presentació, per part de les conselleries d’Agricultura i de Medi Ambient, de les al·legacions al Pla per a la recuperació i millora de la resiliència davant de les inundacions en el territori afectat per la dana en la Comunitat Valenciana, elaborat pel Ministeri per a la Transició Ecològica i el Repte Demogràfic.

Barrachina lamenta que “este pla es limita a la zona afectada per la dana del 29 d’octubre de 2024, però no hem de perdre de vista que les circumstàncies en tot el litoral mediterrani espanyol són bastant similars, i per tant és necessari tindre un pla per a tota la Comunitat Valenciana tal com hem anat reclamant en els últims nou mesos”.

“En el pla del Ministeri no apareix cap mesura per a implantar el sistema d’alerta primerenca en la Demarcació Hidrogràfica del Xúquer. És fonamental tindre la informació de dades en temps real i és evident que estos sistemes no poden ser iguals als que estan implantats en conques a on els temps de reacció i resposta són més llargs”, ha indicat Barrachina.

En este sentit, el conseller d’Agricultura, Aigua, Ramaderia i Pesca afirma que les “mesures estructurals de protecció que planteja el pla són totalment insuficients per a cabals de pluja com els esdevinguts el mes d’octubre passat”.

“Són pegats, però no solucions reals i definitives i proposem que s’han d’abordar, sense complexos, altres infraestructures hidràuliques com són les preses, obres de canalitzacions, marges de protecció i vies verdes”, ha insistit el titular d’Agricultura.

Barrachina explica que “després de la dana, la Generalitat va instar el Ministeri que s’executaren totes les actuacions previstes en el Pla hidrològic nacional (PHN) i el Pla global davant d’inundacions en la ribera del Xúquer que considerava la necessitat de laminar els fluxos procedents dels rius Cànyoles, Sellent i Magre, aigües avall de l’embassament de Forata (preses de Montesa, d’Estubeny i del Marquesat, respectivament), així com la presa de Vilamarxant en el riu Túria, o les alternatives a estes preses que s’haja estudiat per la Confederació Hidrogràfica del Xúquer (CHX)”.

En este sentit, en el pla del Ministeri només se cita la presa de Montesa, però esta actuació ni tan sols s’inclou entre les accions programades per l’executiu central, encara que apareix en el pla hidrològic, és a dir, “una actuació única, sense termini ni pressupost. Fum”, ha emfatitzat el conseller.

Miguel Barrachina ha criticat, a més, la nul·la voluntat del Govern d’Espanya ja que “la quasi totalitat de les actuacions de protecció són projectes i mesures que ja estaven arreplegades en anteriors planificacions i que, inexplicablement, no s’executen i van copiant-se de pla en pla”.

Des de la Conselleria de Medi Ambient, Infraestructures i Territori també s’insta el Govern central a dur a terme actuacions més ambicioses, així com altres complementàries com els parcs inundables presentats per la Generalitat esta setmana. En este sentit, el conseller Vicente Martínez Mus ha recordat no solament la falta de projectes, sinó també “l’execució d’un 2 %” per part de la Confederació Hidrogràfica del Xúquer. Així mateix, considera necessari concretar a on es pretenen realitzar actuacions de laminació de l’aigua per a reduir l’impacte de fenòmens meteorològics extrems.

Des de la Conselleria de Medi Ambient, Infraestructures i Territori també es recorda que les obres estructurals són competència del Ministeri de Transició Ecològica i no ha de renunciar-se a les obres previstes en el Pla de gestió del risc d’inundació de 2016. Per això, es considera necessari fer una combinació de les obres plantejades en este pla de recuperació amb les obres estructurals plantejades.

Altres al·legacions en l’àmbit urbanístic i d’ordenació del territori preveuen aspectes com les simulacions al voltant del riu Magre, que no coincidix amb les dades d’inundació arreplegades en la cartografia dana de la Generalitat, realitzada per la Direcció General d’Urbanisme, Paisatge i Avaluació Ambiental.

Fecha: 23/07/2025